Hilari Klinton: Sirijskoj vladi ističe vreme
Dok se antivladine demonstracije nastavljaju američka državna sekretarka poziva Siriju da započne ozbiljan politički proces
Dok učesnici današnjih protesta u Siriji zahtevaju svrgavanje predsednika Bašara al Asada, američka državna sekretarka Hilari Klinton kaže da vreme ističe za vladu sirijskog lidera. Ona je to izjavila danas, u prestonici Latvije Vilnusu, gde se održava skup pod nazivom „Zajednica demokratija.“ „Apsolutno je jasno da sirijskoj vladi ističe vreme. Nema nikakve sumnje u to. Ili će vlada omogućiti ozbiljan politički proces, koji dozvoljava održavanje mirnih protesta širom zemlje, i otpočeti produktivni dijalog sa članovima opozicije i civilnog društva, ili će otpor biti sve organizovaniji,“ rekla je Hilari Klinton. Američka državna sekretarka je takođe navela da iz Sirije do sada nije stigla, kako se izrazila, „neka koherentna i konzistentna poruka.“ „Znamo šta treba da preduzmu. Moraju da otpočnu istinsku tranziciju ka demokratiji, a jedan sastanak sa opozicijom u Damasku nije dovoljan za ostvarivanje tog cilja“, rekla je Hilari Klinton. Sirijska vlada nastavlja sa brutalnim gušenjem antivladinih demonstranata, koji zahtevaju njegov odlazak sa vlasti. Prema video snimcima objavljenim na internetu, u drugom po veličini gradu Alepu, juče su grupe pristalica vlade napadale stotine demonstranata na najmanje dve lokacije. To su bile prve demonstracije u tom važnom gradu. U nasilju u protekla dva dana, snage bezbednosti ubile su najmanje 12 osoba tokom vojne operacije na severozapadu zemlje blizu granice sa Turskom.